Dodetal styg na taverne-slagtingPolisiebeamptes op die toneel in Soweto (10 Julie 2022) (Foto: Emmanuel Croset/AFP) Die dodetal het tot 16 gestyg na die skietery Sondag in die vroeë oggendure in die Mdlalose-taverne in Nomzamo in Soweto. Kol. Dimakatso Sello, polisiewoordvoerder, het gesê nog ’n slagoffer is in die hospitaal dood. “’n Span ondersoekers werk saam met lede van misdaadintelligensie om die motief vas te stel en die oortreders wat by hierdie skietvoorval betrokke was, in hegtenis te neem,” het Sello gesê. Bheki Cele, minister van polisie, het Maandag tydens ’n besoek aan die toneel gesê daar is meer as 140 patroondoppies van hoëkaliber‑wapens op die toneel opgetel. “Dit is duidelik dat daar ŉ wrede oorlog in die taverne gewoed het en dat die vermeende moordenaars soveel mense as moontlik wou doodmaak. Die polisie werk dag en nag om die motiewe vir hierdie sinnelose moorde uit te pluis,” het Cele gesê. Die minister het aangekondig dat ’n span van 11 ondersoekbeamptes aangestel is om aan die saak te werk. “Die misdadigers moet weet dat ons nie sal ophou nie, ons sal nie rus totdat hulle agter tralies is nie.” Op versoek van lede van die gemeenskap in Soweto is lede van die taktiese reaksie-eenheid in die gebied ontplooi om met polisiëring te help. Maroela Media het vroeër berig ŉ groep mans, gewapen met AK47’s en 9 mm-pistole, het omstreeks 00:30 die kroeg betree en lukraak op die klante losgebrand. Altesaam 23 mense is geskiet, van wie 12 op die toneel dood verklaar en 11 na ŉ nabygeleë hospitaal geneem is. Twee verdagtes is Maandag in hegtenis geneem vir hul beweerde betrokkenheid by die skietvoorval by ŉ taverne in Pietermaritzburg, KwaZulu-Natal, wat die lewens van vier mense geëis het en nog agt beseer het. Daar het die afgelope naweek ŉ reeks skietvoorvalle in tavernes in Pinetown, Pietermaritzburg, Katlehong en Soweto plaasgevind.